Škoda 100

Škoda 100/110 je rad osobných automobilov nižšej strednej triedy, ktoré boli vyrábané československou automobilkou Automobilové Závody Mladá Boleslav, n. p. v rokoch 1969-1977. Nahradili model 1000 MB a 1100 MB. V roku 1972 boli zmodernizované kľučky dverí, veko nádrže, lišta na prednom čele a pribudol nasávač vzduchu na zadnom stĺpiku.
História.
V roku 1969 vstúpil do výroby modernizovaný variant automobilu Škoda 1000 MB. Súčasťou modernizácie bol facelift karosérie a strojného podvozku. Nová Škodovka dostala na prednú nápravu kotúčové brzdy a dvojokruhový systém bŕzd (okrem prvej série). Vzhľadom k politickým tlakom nebolo možné podstúpiť rozsiahlejší vývoj a modernizáciu automobilu, ktorý sa postupne stával zastaraným.
Tesne pred spustením výroby automobilu Škoda 100 vypukol v továrni AZNP v Mladej Boleslavi rozsiahly požiar, ktorý zničil 50 000 metrov štvorcových výrobných hál starej fabriky a nepriamo tak ohrozil počiatok výroby nového automobilu. Pracovníkom továrne sa však podarilo dopad škôd minimalizovať a dňa 25. augusta 1969 z linky zišli prvé automobily modernizovaného modelového radu.
Spoločné črty.
Podvozok.
Bezrámová konštrukcia, nezávisle zavesenie všetkých kolies - predné na priečnych lichobežníkových polonápravách, zadné kyvadlové polonápravy na pozdĺžnych kyvných ramenách; pruženie vpredu aj vzadu vinutými pružinami s teleskopickými tlmičmi, vpredu priečny skrutný stabilizátor. Prevádzkové brzdy kvapalinové, dvojokruhové, predné kotúčové, zadné bubnové okrem prvej série, ktorá mala brzdový systém prevzatý zo Škody 1000 MB, teda jednookruhový s prednými aj zadnými bubnovými brzdami. Nový brzdový systém prispel k zvýšeniu pasívnej bezpečnosti. Riadenie skrutkou a maticou s pevným hriadeľom volantu, spojenie prevodky volantu s hriadeľom pomocou pružnej spojky periflex.
Karoséria.
Samonosná oceľová, štvordverová (sedan). Predné sedadlá sú posuvné pozdĺžne, umožňujú nastavenie sklonu a lôžkovú úpravu. Zadné sedadlá sú sklopné dopredu, čím sa odkryje príručný batožinový priestor s objemom . Predné dvere majú sťahovacie okná a výklopné trojuholníkové sklá, zadné dvere majú pevné zasklenie. U modelu 110 LS bolo možné získať dvere so sťahovateľnými oknami. Hlavný batožinový priestor je umiestnený pod prednou kapotou.
Motorizácia.
Pohon automobilu zabezpečuje radový štvorvalcový karburačný vodou chladený motor, uložený pozdĺžne za zadnou nápravou v jednom bloku s rozvodovkou a prevodovkou. O prípravu zmesi sa stará jednokomorový spádový karburátor Jikov 32-BST, od roku 1970 karburátor Jikov 32-BS. Motor 110 LS bol vybavený karburátorom Jikov 32 DDSR.
K dispozícii boli 3 výkonové varianty motorizácie v dvoch objemových triedach.
Motor Škoda 100.
Tento motor bol základným variantom motorizácie modelového radu Škoda 100/110. Pri zdvihovom objeme dosahoval výkon 30,9 kW a bol najslabšou ponúkanou motorizáciou. V podstate sa jednalo o motor identický s motorom Škoda 1000 MB.
Motor Škoda 110.
Ako vyššia úroveň motorizácie sa dodával pre model Š 110. Oproti základnému motoru mal zvýšený zdvihový objem na , čo mu umožňovalo dosiahnuť výkon 35,3 kW.
Motor Škoda 110 LS.
Najvyššia úroveň motorizácie ponúkaná v tomto modelovom rade bol motor pre Š 110 LS. Mal rovnaký zdvihový objem ako motor v Š 110, ale vďaka odlišnému vačkovému hriadeľu, vahadlám ventilov a karburátoru dosahoval výkon 38 kW. Prípravu zmesi pre tento motor na rozdiel od predošlých dvoch motorov zabezpečoval dvojitý spádový karburátor Jikov DDSR, podobný neskorším karburátorom EDSR, použitým v modelovej rade Škoda 105/120. Tento motor bol montovaný aj do obľúbeného kupé Škoda 110 R.
Prevodové ústrojenstvo.
Automobily tohto modelového radu disponovali jedinou prevodovkou, ale k dispozícii boli 2 druhy stáleho prevodu. Oba stále prevody sa montovali na kyvné polosi.
4 stupňová manuálna prevodovka, stály prevod 4,44.
Je prevodovka, ktorá sa používala počas celej výroby modelovej rady ako sériové prevodové ústrojenstvo. V prvých rokoch výroby sa prevodovka odlišovala odlišným umiestnením spínača spiatočkových svetiel v stredovom tuneli, ale v predposlednej výrobnej sérii bolo umiestnenie tohto spínača zmenené a nachádzal sa podobne, ako v neskorších modeloch, priamo v telese prevodovky. Prevodové stupne boli odstupňované nasledujúco:
4 stupňová manuálna prevodovka, stály prevod 4,6.
Je prevodovka, ktorá sa montovala na želanie, má rovnaké odstupňovanie, ako sériová prevodovka, ale má iný stály pomer. Tento prevod sa nazýva tzv. "horský prevod".
Úrovne vnútornej výbavy.
Automobily tohto modelového radu boli ponúkané v troch úrovniach vnútornej výbavy. Jednotlivé úrovne sa líšili množstvom ozdobných prvkov v exteriéri, úrovňou vnútornej výbavy a niektorými luxusnými prvkami výbavy.
Standard (Škoda 100).
Táto úroveň výbavy bola najnižšia dodávaná. Obsahovala základné vybavenie chrómovanými dielmi. Chrómované boli puklice kolies, nárazníky. Čalúnenie sedačiek bolo koženkové. Zadné dvere mali pevné sklá.
de Luxe (Škoda 100 L, Škoda 110 L).
V tejto úrovni výbavy boli doplnené prvky vnútornej a vonkajšej výbavy. Oproti základnej úrovni výbavy boli doplnené ozdobné lišty na prednej maske a bolo možné na želanie namontovať ozdobné lišty na bok auta. Sedačky boli čalúnené látkou a dodával sa cyklovač stieračov.
de Luxe Sport (Škoda 110 LS).
Je najvyššia úroveň výbavy automobilu dostupná v tomto modelovom rade. Obsahovala všetko to, čo úroveň výbavy de Luxe, ale navyše bol namontovaný druhý pár predných svetlometov, elektrický ostrekovač predného skla (v ostatných úrovniach výbavy bol ručný) a sťahovateľné sklá v zadných dverách. Súčasťou tejto výbavy bol aj motor 110 LS so zvýšeným výkonom.
Prehľad modelov.
Škoda 100.
Základný model celého radu, ktorý nebolo možné doplniť o výbavu na želanie. Dodával sa s výbavou standard (Škoda 100) alebo de Luxe (Škoda 100 L).
Škoda 110.
Výkonnejšia motorizácia modelového radu, pri ktorej boli dostupné súčasti výbavy na želanie. Dodával sa s výbavou de Luxe (Škoda 110 L) alebo de Luxe Sport (Škoda 110 LS) s ešte výkonnejšou motorizáciou.
Počet kusov.
Celkovo bolo vyrobených 819 787 týchto automobilov.